En hel del reguleringer på havnen i Aalborg har båret frugt. I dag kan Aalborg Havn kalde sig CO2-neutral, som den første havn i Danmark. Siden 2010, hvor man satte sig målet om at gøre Aalborg Havn CO2-neutral, er det gået hurtigt. Varmeforbruget i havnens driftskontor er blevet reduceret med 85 %, der er kommet energieffektiv belysning i form af LED, der er blevet udskiftet til kraner med et langt lavere energiforbrug og havnen har tilmed fået en elbil til at køre ærinder. Alt dette og meget mere bidrager til en langt mindre CO2-udledning end tidligere. - Ved udgangen af 2015 kunne Aalborg Havn se tilbage på 4-5 år med fuld fart på miljøarbejdet. Vi havde opnået en reduktion på knap 40% i elforbruget og en tilsvarende 41% reduktion i udledningen af CO2 fra det samlede forbrug af el, diesel og fjernvarme, siger Brian Dalby, der er miljøkoordinator i Aalborg Havn Logistik A/S i en pressemeddelelse. Med tilkøbet af havnefaciliteterne ved Nordjyllandsværket fulgte en Siemens vindmølle, der i 2016 fik havnens CO2 balance til at gå i nul.

Opsummering:
Aalborg Havn har nået sit mål fra 2010 og er nu blevet den første havn i Danmark, der kan kalde sig CO2-neutral.